**Hervannan kirkko** on Tampereen Eteläisen seurakunnan kirkko, joka sijaitsee Hervannan kaupunginosassa. Punatiilinen kirkkorakennus valmistui vuonna 1979, ja se on osa arkkitehtipari Raili ja Reima Pietilän suunnittelemaa seurakunta- ja vapaa-aikakeskusta. Talon toisessa päässä toimii kaupungin vapaa-aikakeskus, jossa on muun muassa liikunta- ja harrastustiloja.

Kirkko sijoittuu niin sanotulle Hervannan keskusakselille ja kuuluu näin valtakunnallisesti merkittävän rakennetun kulttuuriympäristön piiriin.

Sisätilat
---------

Kirkkosalin pääsisäänkäynnit sijaitsevat alttarin molemmin puolin. Salin katossa on valoa jakava metallisäleikkö, ja tilan valaistus saadaan pääasiassa kattoikkunoista. Itä-länsisuuntaisen salin ympärille ryhmittyvät kahdessa kerroksessa pienemmät tilat, jotka ovat muun muassa rippikoulu- ja nuorisotyön käytössä. Tarvittaessa ne voidaan yhdistää kirkkosaliin. 

Pääsaliin mahtuu 280 henkeä. Kirkossa on myös toimituskappeli vihkimisiin ja kasteisiin (30 hengen tila) sekä rippikoulusali (70 hengen tila), jossa voi järjestää perhejuhlia ja muita tilaisuuksia.

Kirkossa ei ole varsinaista alttaritaulua, vaan sen korvaa moduulitiilistä muotoiltu risti. Lisäksi kirkkosalin sivuseinillä on Maija Lavosen ja Irja Mikkolan tekemät *Palava pensas*- ja *Isä ja Poika* -taidetekstiilit.

Kirkon 21-äänikertaiset ja 2-sormioiset mekaaniset urut on valmistanut Kangasalan urkutehdas. Urku- ja kuorolehterit sijaitsevat poikkeuksellisesti alttarin yläpuolella, ja kirkkosalin vastakkaisessa päässä on yleisölehteri.

Peruskorjaus
------------

Hervannan kirkko peruskorjataan vuosina 2023–2024. Työn kustannusarvio on 5,75 miljoonaa euroa ja siihen sisältyy muun muassa ulkopintojen uudelleenmuuraus, sillä niissä on mikrobivaurioita. Jotta julkisivut säilyvät alkuperäisen kaltaisina, tarvittavat tiilet teetetään varta vasten tähän tarkoitukseen, sillä julkisivuissa on kaarevia muotoja. Kirkkoa uudistetaan myös sisältä, mutta vain vähän, ettei rakennuksen kulttuurihistoriallinen arvo muutu.

Kuvia
-----

* Kirkon esipihalla olevassa kellotelineessä on kaksi kelloa.Kirkon esipihalla olevassa kellotelineessä on kaksi kelloa.
* Lindforsinkadun puolella sijaitseva risti on lisätty jälkeenpäin.Lindforsinkadun puolella sijaitseva risti on lisätty jälkeenpäin.
* Kirkon sisäänkäynti.Kirkon sisäänkäynti.
* Näkymä alttarille.Näkymä alttarille.

Lähteet
-------

1. 1 2  Hervannan kirkko Tampere:  Tampereen seurakuntayhtymä. Viitattu 6.8.2017.
2. ↑  Hervannan vapaa-aikakeskus  30.3.2016. Tampere:  Tampereen kaupunki. Viitattu 6.8.2017.
3. 1 2  Hervannan keskusakseli *Valtakunnallisesti merkittävät rakennetut kulttuuriympäristöt RKY*.  22.12.2009. Helsinki:  Museovirasto. Viitattu 9.8.2017.
4. ↑  *Suomen Kirkot ja kirkkotaide 2*, s. 325. Lieto: Etelä-Suomen Kustannus, 1980. ISBN 951-9064-28-1.
5. ↑  Thomsson, Iina: Hervannan kirkko isoon remonttiin – kirkko menee kiinni yli vuoden ajaksi *Aamulehti*.  17.2.2023. Tampere:  Sanoma Media Finland Oy. Viitattu 18.2.2023.
6. ↑  Hervanta-raitti (PDF)  2016. Tampere:  Tampereen kaupungin kulttuuripalvelut. Viitattu 6.8.2017.

Aiheesta muualla
----------------

* Panoraamakuvia Hervannan kirkolta - Virtuaalinen Tampereen kaupunkiopas: VirtualTampere.com

* Kuvia tai muita tiedostoja aiheesta **Hervannan kirkko** Wikimedia Commonsissa

Tampereen kirkot
Aitolahden kirkko · Aitolahden vanha kirkko · Aleksanterin kirkko · Finlaysonin kirkko · Hervannan kirkko · Härmälän kirkko · Kalevan kirkko · Lielahden kirkko · Messukylän kirkko · Messukylän vanha kirkko · Pispalan kirkko · Teiskon kirkko · Tesoman kirkko · Tuomiokirkko · Vanha kirkko · Viinikan kirkko · Ortodoksinen kirkko